b'\n_START_ARTICLE_\nNiko Vainio (j\xc3\xa4\xc3\xa4kiekkoilija)\n_START_SECTION_\nSeuraura\n_START_PARAGRAPH_\nVainio aloitti j\xc3\xa4\xc3\xa4kiekkoilun omien sanojensa mukaan 7-vuotiaana Oulunkyl\xc3\xa4n Kiekko-Kerhossa. H\xc3\xa4nen varsinainen kasvattajaseuransa on kuitenkin Jokerit. Vainio pelasi juniorina my\xc3\xb6s hy\xc3\xb6kk\xc3\xa4\xc3\xa4j\xc3\xa4n\xc3\xa4. Dallas Stars varasi h\xc3\xa4net numerolla 259 kes\xc3\xa4ll\xc3\xa4 2003. Vainio voitti Jokereiden B-nuorissa SM-kultaa vuosina 2002 ja SM-hopeaa 2001. A-nuorissa h\xc3\xa4n voitti SM-hopeaa vuonna 2003. Vainio k\xc3\xa4rsi kaudella 2003\xe2\x80\x932004 selk\xc3\xa4vaivoista ja pelasi Jokereiden A-nuorissa vain 17 ottelua._NEWLINE_OHL-joukkue Peterborough Petes varasi Vainion 44. pelaajana CHL:n varaustilaisuudessa 2004. H\xc3\xa4n siirtyi joukkueeseen kaudeksi 2004\xe2\x80\x932005. Selk\xc3\xa4vaivat kuitenkin jatkuivat siell\xc3\xa4kin ja Vainio pelasi OHL:ss\xc3\xa4 vain 11 ottelua. H\xc3\xa4n siirtyi try-outille Porin \xc3\x84ssiin vuonna 2005 ja sai sopimuksen kaudeksi 2005\xe2\x80\x932006. H\xc3\xa4n pelasi ensimm\xc3\xa4isen SM-liigaottelunsa 15. syyskuuta 2005, joka oli kauden avauskierroksen ottelu. Peli j\xc3\xa4i Vainiolle my\xc3\xb6s uran viimeiseksi, kun h\xc3\xa4nen selk\xc3\xa4vaivansa uusiutuivat. L\xc3\xa4\xc3\xa4k\xc3\xa4reiden suosituksesta Vainio lopetti uransa vain 20-vuotiaana lokakuussa.\n_START_SECTION_\nMaajoukkueura\n_START_PARAGRAPH_\nVainio pelasi alle 18-vuotiaiden MM-kisoissa vuonna 2003. H\xc3\xa4n pelasi urallaan yhteens\xc3\xa4 kaksi nuorten maaottelua ja 42 poikien maaottelua.\n_START_SECTION_\nMuuta\n_START_PARAGRAPH_\nVainio k\xc3\xa4vi M\xc3\xa4kel\xc3\xa4nrinteen lukion.'